5de PGA-speler toets positief vir C-19 | Netwerk24
30 Junie 2020 08:29
Covid-19 is by Harris English gediagnoseer. Foto: Getty Images
Die Amerikaner Harris English is die vyfde gholfspeler in die PGA-reeks wat met Covid-19 besmet is.
English (30) sou vandeesweek aan die Rocket Mortgage Classic-toernooi by die Detroit-buiteklub deelneem, maar moes hom onttrek nadat hy positief getoets is by die keuringsproses vir die byeenkoms.
English sluit hom aan by sy landgenote Denny McCarthy, Cameron Champ en Nick Watney, asook die Suid-Afrikaner Dylan Frittelli, op die lys van geïnfekteerde PGA-spelers nadat die reeks vandeesmaand hervat het.
“Hoewel dit teleurstellend is om hierdie nuus te ontvang omdat ek gesond voel, is ek tevrede dat die nuwe veiligheidsmaatreëls wat in plek gestel is, werk,” sê English, wat nou ’n tydperk in selfafsondering sal deurbring.
English het nie in verlede week se Travelers-kampioenskap meegeding nie, terwyl Champ by die keuringsproses vir dié toernooi positief getoets is.
McCarthy is positief getoets en het hom ná die eerste ronde by die toernooi in Cromwell, Connecticut, onttrek. Frittelli, wat Maandag gesê het hy “ervaar geen probleme nie en voel fisiek piekfyn”, het onder die valbyl beland.
“Ek was verras en baie teleurgesteld om uit te vind dat ek positief getoets is,” was Frittelli se reaksie, wat nou ook ’n tydperk in selfafsondering sal deurbring. – Reuters
Meer oor: Koronavirus | Gholf | Harris English | Dylan Frittelli | Pga | Covid-19
'n Gelukkige 13 vir Amerika se Johnson
Covid-19-virus saai chaos in gholf
Gholfbaas waarsku spelers oor Covid-19